**ELŐTERJESZTÉS**

**Szombathely Megyei Jogú Város Közgyűlésének**

**2016. szeptember 15-i ülésére**

**Javaslat**

**a „Veloregio” határon átnyúló osztrák-magyar kerékpár turisztikai projekttel kapcsolatos döntések meghozatalára**

A Savaria Turizmus Nonprofit Kft. osztrák és magyar projektpartnereivel közösen a 2013-2015 között sikeresen megvalósított CYCLING AT-HU „Határtalan kerékpáros élmény” című projekt folytatásaként ismét pályázatot tervez benyújtani kerékpáros turizmusfejlesztés területen. A pályázat forrását biztosító alap felhívása az Interreg V-A Ausztria-Magyarország Együttműködési Program AT-HU 2014-2020 keretében jelent meg.

**A projekt tartalma:**

A projekt Vas megye, Dél-Burgenland, Kelet-Stájerország és Alsó-Ausztria területén megvalósítandó kerékpár turisztikai kínálatfejlesztést, továbbá a fejlesztéssel létrejövő turisztikai eredmények működtetését tűzte ki célul.

A projektben résztvevő partnerek megállapodtak abban, hogy a pályázatba azok a kerékpár turisztikai tevékenységek kerülnek be, amelyek a projekttérség területén határon átnyúló piackonform kerékpár turisztikai kínálat fejlesztését, értékesítését, hatékony minőségbiztosítási rendszer kidolgozását és bevezetését segítik elő.

E pályázat keretében, a Savaria Turizmus Nonprofit Kft. javítani kívánja saját projektterületén a kerékpáros infrastruktúrát kerékpár turisztikai célú táblázással, kreatív kerékpáros pihenőhelyek létesítésével, fedett és mobil kerékpártárolók, valamint forgalomszámláló berendezések telepítésével. A kerékpár turisztikai kínálat kialakítása érdekében minőségbiztosítási rendszert kíván kidolgozni turisztikai attrakciók és szolgáltatók bevonásával. A létrejövő kínálatot célzott marketingtevékenységgel kívánja népszerűsíteni, média együttműködéseken, nyomtatott és online sajtómegjelenéseken, szakmai kiállításokon való megjelenéseken keresztül. A kerékpáros turisták eligazodását kerékpár turisztikai kiadványok, térképek, mobil applikáció készítésével szeretné támogatni. Szombathely kerékpáros sportvárosként történő pozícionálása érdekében meglévő, működő kerékpáros sporteseményeket kíván fejleszteni.

**A projekt futamideje:**

A projekt megvalósítása 3 év, 2017 januárjától 2019 decemberéig tart majd.

**A Savaria Turizmus Kft. projektpartneri költségvetése és önrésze:**

A Savaria Turizmus Nonprofit Kft. által megvalósított projektelemek bekerülési költsége 230 000,- Eur (310 Ft-os árfolyammal számolva 71 300 000,- Ft), a megvalósításhoz szükséges önrész mértéke 5 %, azaz 11 500,- Eur (310,- Ft-os árfolyammal számolva 3 565 000,- Ft). A projekt költségvetésével kapcsolatos önkormányzati kötelezettségvállalás nyertes pályázat esetén a 2017. évi pénzügyi évet érinti.

**Benyújtási határidő:**

A pályázat benyújtásának határideje: 2016. szeptember 20.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. szeptember „ ”**

**/: Dr. Puskás Tivadar :/**

**Határozati javaslat**

**……../2016. (IX. 15.) Kgy. sz. határozat**

Szombathely Megyei Jogú Város Közgyűlése a **„Javaslat a „Veloregio” határon átnyúló osztrák-magyar kerékpár turisztikai projekttel kapcsolatos döntések meghozatalára”**

című előterjesztést megtárgyalta, és az alábbi döntéseket hozta:

1. A Közgyűlés a „Veloregio” című határon átnyúló kerékpár turisztikai pályázat feltételeit megismerte, azokat tudomásul veszi.
2. A Közgyűlés a szakmai mellékletben foglalt tartalommal támogatja a pályázat benyújtását.
3. A Közgyűlés elhatározza, hogy nyertes pályázat esetén a 2017. évi költségvetés terhére 11 500,- Euro összegű önrészt a Savaria Turizmus Nonprofit Kft. számára a projekt megvalósításához biztosít.

**Felelős:**  Dr. Puskás Tivadar polgármester

Illés Károly alpolgármester

Molnár Miklós alpolgármester

Koczka Tibor alpolgármester

Dr. Károlyi Ákos jegyző

(A végrehajtásért felelős:

Szakály Szabolcs, Városfejlesztési Kabinet vezetője

Stéger Gábor, a Közgazdasági és Adóosztály vezetője,

Grünwald Stefánia, a Savaria Turizmus Nonprofit Kft. ügyvezetője)

**Határidő:** 1. pont esetében: azonnal

2. pont esetében: pályázati felhívás szerint

3. pont esetében: nyertes pályázat esetén a 2017. évi költségvetés készítésekor